Papersnake/gushiwen huggingface dataset:
秋花叹
陆游（宋代）

秋花如义士，荣悴相与同；岂比轻薄花，四散随春风。
黄菊抱残枝，寂寞卧寒雨；拒霜更可怜，和蔕浮烟浦。
古来结交意，正要共死生。
读我秋花诗，可代丹鸡盟。
临江仙 其三
程大昌（宋代）

夹路传呼杳杳，垂腰印绶累累。万般荣贵出丹枝。

遥知心乐处，万畔桂当时。酒到芳春偏弄色，轻黄泛滟鹅儿。

大为行乐使堪书。醉来花下卧，便是习家池。
桐江
汪遵（唐代）

光武重兴四海宁，汉臣无不受浮荣。

严陵何事轻轩冕，独向桐江钓月明。
送王户部督饷延绥（延绥旧在绥德，控制河套
董应举（明代）

米珠桂草骆驼城，一线鱼河百万兵。
不信受降终隔虏，可能绥德更移旌。
黄沙漠漠笳声壮，朔气凄凄铁骑鸣。
谁继旧时崔少保，直将输挽作长缨。
题华诰天申卷赠萧郡丞思远
张萱（明代）

赞郡罗浮下，承恩日月边。家传七叶贵，诰锡五花鲜。

展骥淹题驾，分麾蚤着鞭。共期徵拜日，酌水饯重天。
王丰甫待制会宴湖亭
李纲（宋代）

画栋翚飞瞰曲塘，主人情重启华觞。月摇波影鳞鳞碧，风入荷花苒苒香。

散策幸陪终日适，开襟还喜十分凉。天涯随分同清赏，何必南园作醉乡。
义役
汪师旦（宋代）

管窥当世务，如见肺与肝。
惟有差役法，立判最为难。
姑以一乡论，利病胡可殚。
地里有宽狭，户籍有耗繁。
富者产日聚，贫者税不{左扌右炭}。
懦者畏如鼠，强者虎而翰。
选以流水法，物力匪一般。
否则白脚差，又有丁户单。
龉龃常不齐，可充凡若干。
今之凫鹜辈，舞文过於残。
往往凭一纸，火急追至官。
曰汝充保副，诘奸不停鞍。
曰汝任户长，催科不容餐。
稍或稽听命，怒诃裂巾冠。
长官一不宗，扬波助其澜。
箠械微完肤，路行为悲酸。
平民如冤苦，回睇生理乾。
事势不获已，交兴争论端。
甲寻乙之后，乙搜甲之瘢。
碎家犹未平，宁复生聚欢。
仁人一动心，不作秦越看。
奏曰举义役，少舒民力刓。
而我贤令尹，风流谢家兰。
和气春可掬，冰壶照人寒。
一班试政事，暂辍登金鸾。
譬如奏庖刀，所至悉髀髋。
黄童共白叟，环坐相团圞。
不图见良法，喧哗绝愁叹。
顾愚庸且陋，末学事邯郸。
所恨乏良策，持以贽识韩。
一部淳熙书，井井不可刊。
更观义役行，始自陈淳安。
月下笛（越调）
周邦彦（宋代）

小雨收尘，凉蟾莹彻，水光浮璧。谁知怨抑。静倚官桥吹笛。映宫墙、风叶乱飞，品高调侧人未识。想开元旧谱，柯亭遗韵，尽传胸臆。

阑干四绕，听折柳徘徊，数声终拍。寒灯陋馆，最感平阳孤客。夜沈沈、雁啼甚哀，片云尽卷清漏滴。黯凝魂，但觉龙吟万壑天籁息。
雨中书事 其一
程洵（宋代）

门无去马与来车，终日尘编自展舒。笑抚蒲团时有会，古人于我未全疏。
秋景 秋高风怒号
刘辰翁（宋代）

万里秋风下，还惊扫地高。不因茅屋怒，全向树梢号。

寥廓归云茅，荒寒晚吹豪。黑摧淝水阵，白卷浙江涛。

过耳鸣鹘羽，连山掣戴鳌。空林无落叶，拾得海凫毛。
新春道中口占
李新（宋代）

老去难禁数别离，一樽春酒为谁悲。
绿杨深院花飞处，只有东风独自知。
山行
卫宗武（宋代）

曲波岸岸浮清屿，绿树村村间野花。
一望川原春冉冉，断霞残照落栖鸦。
叔父惠鉢三首
陈师道（宋代）

蒲团未有祖师意，洗鉢何曾识赵州。
万里空归君解否，老胡端为我能留。
南村
蒲寿宬（宋代）

每怀渊明老，昔欲居南村。
诛茅结矮屋，种桑荫前轩。
嘉蔬不盈掬，浊酒时一尊。
客至如许行，惟爱神农言。
酬罗季康二首
廖行之（宋代）

自怜疎拙百奚宜，不省胡颜可媚时。
驰骛功名非我事，欢娱菽媚只心知。
风姿故陋难施粉，面目堪憎正类倛。
惟有灵台亦裴度，到君明眼不能欺。
次翁正叔溪山胜游之韵
华岳（宋代）

溪南风物照窗扉，溪北兰舟缆翠微。
双桨碧云苔浦合，一帘红雨杏花飞。
只知有酒酬佳景，却恨无绳系落晖。
更约风流众年少，明朝依旧莫相违。
单漕贡君范挽诗
戴表元（宋代）

竟抱遗经死，斯人亦可哀，
传家一夔足，涉世万牛回。
白屋身空脱，青山手自开。
樵苏且莫近，玉树炯泉台。
出塞
蒋吉（唐代）

瘦马羸童行背秦，暮鸦撩乱入残云。

北风吹起寒营角，直至榆关人尽闻。
赠胡季昭
宋自适（宋代）

凛凛庐陵一澹翁，飞扬复起振高风。
周无二叔圣何别，商有三仁道则同。
孤迹本如云出岫，清名应比日行空。
翩翩雁影梅花外，雪片飞来酒对中。
黄节夫问疾以偈答之
曹勋（宋代）

四大和合成我身，四大损增成我病。我病在枕谁为起，我艾在身谁为痛。

惟此疾痛切身时，毕竟二事谁复代。公今累纸示格言，愿示免疾痛一句。
于太原召侍臣赐宴守岁
李世民（唐代）

四时运灰琯，一夕变冬春。送寒馀雪尽，迎岁早梅新。
谨吟七言四韵恶诗一首攀送崇教大师归天台寿
刘少逸（宋代）

道高尘俗住应难，携锡东归暑未残。
紫殿已承新雨露，白云终忆旧峰峦。
孤村路僻牵吟远，峭壁泉飞入梦寒。
满箧御时兼御札，到时松院与谁看。
水调歌头 读董舜民苍梧词题后
陈维崧（清代）

老屋数间耳，世事不关渠。堆墙牛腰囷蠢，巨束笋般粗。

中有奇文兀奡，每夜必腾光怪，鳌掷与鲸呿。力压古声叟，气慑万獠奴。

珠零乱，玉夭矫，翠模糊。我行以手扪摸，作此定谁欤。

既似苔纹瓦篆，又似碑残鼓齾，字里吼于菟。乃是兰陵董，词集曰苍梧。
送程刑部出守洪州
蔡襄（宋代）

何事名郎出计台，锤陵都会久须才。
江山不是人间有，旗鼓初从日下来。
列郡五符归总制，故乡三组少徘徊。
勿嗟南国多怀感，宝气还应彻斗魁。
寄陈厚之巳亥岁赴阙发洪井道中寄
廖刚（宋代）

根尘积习亘须弥，好事从来总未知。蒲柳已惊秋向晚，膏肓长恐病难医。

静扃玉户应无漏，密注金轮会有期。感激至言惭复喜，会当铭镂绝邪思。
高宗建炎初祀昊天上帝
佚名（隋代）

[圜钟为宫奏]蒐讲上位，式修毖祀。
日吉辰良，礼成乐备。
风骚云旗，肀来歆止。
嘉我声德，介兹繁祉。
送月塘回蓝溪
胡仲弓（宋代）

仕路无媒且折枝，官清不泌计高卑。
塞翁失马庸奚捐，海客盟鸥盍见疑。
世狭有材无用处，家贫择宦欲何之。
蓝溪溪上风波少，自把梅花自赋诗。
次韵程泰之正字
王十朋（宋代）

幻玉蜚花湿帝城，蓬莱灯火冷中清。人间草木旧相识，顷刻还惊面目生。
暮春杂兴
葛起耕（宋代）

闭门花落又春深，白紵歌残对晚斟。
惆怅年来心绪恶，一庭烟草绿沉沉。
咏秋风
黄玄（明代）

目眇洞庭波，辞雄楚江宴。
帝子正愁予，羁臣发先变。
冷然阊阖生，飒尔江潭遍。
随阳惊塞雁，附热驱巢燕。
萦回步云飞，飘拂歌雪转。
衣露戒履冰，弦霜愁泪霰。
蔡文掩悲笳，班姬袭团扇。
凄凉如一宵，偏向长门殿。
会真诗（马信真）
云台峰女仙（唐代）

几劫澄烦思，今身仅小成。誓将云外隐，不向世间存。
梅花
张道洽（宋代）

冻花无多树更孤，一溪霜月照清癯。
终身只友竹君子，雅志绝羞松大夫。
白玉都拚雕作蕊，黄金不惜捻为须。
亦知世有春风伴，问万花中着得无。
游仙窟诗 咏崔五嫂
张文成（唐代）

奇异妍雅，貌特惊新。眉间月出疑争夜，颊上花开似斗春。

细腰偏爱转，笑脸特宜嚬。真成物外奇稀物，实是人间断绝人。

自然能举止，可念无方比。能令公子百重生，巧使王孙千回死。

黑云裁两鬓，白雪分双齿。织成锦绣骐驎儿，判绣裙腰鹦鹉子。

触处尽开怀，何曾有不佳。机关大雅妙，行步绝𡟛娃。

傍人一一丹罗袜，侍婢三三绿线鞋。黄龙透入黄金钏，白燕飞来白玉钗。
送鲁司理乐同先生还南郡
黎崇勚（明代）

落落孤臣此出关，骊驹歌罢怆离颜。风生古驿寒云断，冻合仙城朔气还。

明主自能封即墨，世人何用妒中山。贾生前席应今日，肯任飘零楚泽间。
巩城东庄道中作
储光羲（唐代）

北陵散寒鸟，西山照初日。婉娈晋阳京，踟蹰野人室。

南轩草间去，后乘林中出。霭霭长路暖，迟迟狭路归。

蜉蝣时蔽月，枳棘复伤衣。城上东风起，河边早雁飞。

夏王纪冬令，殷人乃正月。涯口度新云，山阴留故雪。

幸逢耆耋话，馀待亲邻别。总辔出丛薄，歇鞍登峻隅。

春源既荡漭，伏战亦睢盱。未获遵平道，徒言信薄夫。
周石崖督学擢广西参知寄此送之二首 其二
王慎中（明代）

道术陈良是，丘坟倚相亲。章缝探奥室，文物起来尘。

变豹方成蔚，灵蛇尽握珍。还将今礼乐，往靖桂嶷人。
游昆罗山寺二首
吴则礼（宋代）

据鞍风嫋嫋，横策水冷冷。
华屋耸云谷，朱阑依翠屏。
偶携千骑出，更为九秋停。
何秘论黑月，归途聊戴星。
自安仁至豫章途中杂兴十九首
赵蕃（宋代）

野市穿残路接溪，败船糜索两相依。
居人欲渡频回首，客子将行屡揽衣。
偈颂一百一十七首
释绍昙（宋代）

六年偿债芝峰寺，费尽衣盂用尽心。
今日杖藜行活路，笑看花木媚清阴。
送李殿院移镇淮阳
魏野（宋代）

花骢秋健绣旗开，渐远棠郊近帝台。
耳目紧官终拜去，股肱雄镇暂迎来。
两州将相为交代，三径渔樵阻接陪。
犹赖雅章留刻石，时时闲看拂尘埃。
山中五无奈何 其一
李涉（唐代）

无奈落叶何，纷纷满衰草。疾来无气力，拥户不能扫。

欲访云外人，都迷上山道。
杨柳枝
李商隐（唐代）

柳映江潭底有情，望中频遣客心惊。巴雷隐隐千山外，更作章台走马声。
题山城刘先生花史后
萧立之（宋代）

山城先生穷到死，老作人间花太史。缣箱未许上兰台，堪著洛阳园囿里。

虽然儒先有公是，菊花隐逸莲君子。只今同传李与韩，岂亦负公千斛米。
题瑞世灵萱图寿张母彭孺人五十有一
张萱（明代）

崚崚花下石，晔晔石上芝。花以喻忘忧，石以喻匪移。

傍彼三秀荣，侑我九霞卮。秋光正鲜妍，有鸟来瑶池。

衔此瑞世图，翩翩集庭墀。珍羞罗芬芳，丝竹吹参差。

婺彩挂南天，下照莱子衣。婆娑北堂前，借问阿母谁。

篯铿难为兄，膝有张仲儿。行年才半百，其乐不可支。

长跽进一觞，千秋以为期。
题壁上韦偃画马歌
杜甫（唐代）

韦侯别我有所适，知我怜君画无敌。
戏拈秃笔扫骅骝，欻见骐驎出东壁。
一匹龁草一匹嘶，坐看千里当霜蹄。
时危安得真致此，与人同生亦同死。
代赵丞相作黄尚书挽诗三首 其三
项安世（宋代）

力小惭形渥，心同傒栋隆。忠能当世事，信可沃宸衷。

长往公何遽，孤鶱我最穷。老来难得泪，独为洒西风。
赋陈嘉谟东西轩二首
曹勋（宋代）

田田东作衬柴关，湿碧吹青一望间。
已许倾心常向日，尚容高卧且怀山。
光风春动方崇蕙，沆瀣宵零可驻颜。
要是耕耘在毛墨，图书佳客乐余閒。
千里思
木待问（宋代）

君行千里轻所历，妾驰千里心匪石。
春房酌酒意匆匆，愁不在离愁在忆。
鸳鸯瓦上昏无色，鹦鹉杯中尘更积。
灯前独坐制君衣，泪湿剪刀裁不得。
江神词
刘次庄（宋代）

髻插幽兰花，手把菖蒲叶。渔郎偷语人，云是江神妾。

江神昨日鼓云涛，开帆拍天上千艘。吴洲女儿弄春水，浪湿船头红绵袍。
熙宁丁巳蜡祭致斋玉津东园雪中与监礼莘老学士同游西园 其二
彭汝砺（宋代）

地禁蛟龙藏玉宇，天寒凫雁浴瑶池。人间合有丰年颂，不祇梁园漫赋诗。
答朱广微
秦观（宋代）

广微才华殆天付，十岁孤山有佳句。
又梦东林饮虎溪，叹息清风人不悟。
自尔所见无全牛，桐柏昆仑日倾注。
葱茏晓景破新花，蹭蹬老拳擒脱兔。
身勤事左竟何成，巧迫化工天所怒。
两鬓星星沧海头，强学禅那慰迟暮。
昨夜灯花吐金粟，晓烹鲤鱼得尺素。
笑我徜徉吴楚间，经卷酒卮随所遇。
人生迕意十八九，月得解颜能几度。
著书准易空自疲，服药求仙良亦误。
北风老矣无能为，行看黄鹂语飞絮。
安得从君醉百场，落笔珠玑不论数。
追和东坡先生亲笔陈季常见过三首
方回（元代）

我尝过黄州，故国耸乔木。
半山歌元丰，此老蜗角缩。
及至绍圣初，岭海谪坡谷。
人生归去来，破铛煮黄独。
题严先生祠堂 其一
陶元藻（清代）

暂过桐江问钓矶，那知烟水有蓑衣。先生原不垂纶隐，休把羊裘论是非。
送潘司理秘校
文同（宋代）

已自多时赋式微，五峰佳景梦长飞。
四年远地为官去，万里高堂喜客归。
下马便呈新授敕，开箱争忍旧缝衣。
乡人觅次来相贺，莼菜鲈鱼正软肥。
荷兰使舶歌
高兆（清代）

乙巳冬十月，铃阁日清秘。抚军坐筹边，颇及荷兰事。

幕下盛才坐，共请窥其使。连骑出城隅，江声来漰濞。

横流蔽大舶，望之若山坠。千重列楼橹，五色飘幡帜。

飞庐环木偶，层槛含火器。画革既弥缝，丹漆还涂塈。

叩舷同坚城，连锁足驰骑。伫立望崇高，真非东南利。

某也亦宾客，缒藤许登跂。番儿候雀室，探首如鬼魅。

摄衣升及半，火攻炫长技。烟雾横腰合，雷电交足至。

译使前致词，此其事大义。其上容千人，方车矧并辔。

其人各垂手，周行若沈思。中央匮指南，枢纽浮天地。

铁轴夹其间，凌云百丈植。七帆恒并张，八风无定吹。

沓施如网罗，坐卧引猿臂。下观空洞底，委积于焉寄。

悬釜炽饮食，戴土滋种莳。但可叹博厚，安能测远邃。

舶师亦国臣，逢迎慰临莅。坐我卧榻旁，氍毹足明媚。

雕棂障玻璃。悬桁垂卣觯。发笥云葡萄，洗盏注翡翠。

高泻成贯珠，传饮劝沾醉。银盘荐瓜蔬，风味颇浸渍。

岂欲倾其酿，因之穷审视。明明簪笔边，半卷有文字。

绘事江海迹，水道可太备。岛屿分微茫，山川入详委。

观图见包藏，宁惟一骄恣。上马大桥头，目送增忧喘。

呜呼通王贡，讵可忘觊伺。周防勿逡巡，公其戒将吏。

飏去势已形，礼义不足饵。
蒙浬
徐志岩（清代）

滩卷千堆雪，山藏一线天。当秋茅瘴合，亭午旭光偏。

怪鸟啼深树，孤猿啸冷烟。平生仗忠信，不怯下泷船。
渔人
宋伯仁（宋代）

不求豪富不求官，认钵相传一钓竿。
醉展绿蓑眠便得，满城风雨自春寒。
课儿辈夜读
彭氏（清代）

午过凉生暑气回，半擎镫火竹帘开。窗前莫厌参丸苦，日后甘从此处来。
古意
徐集孙（宋代）

彼美山中桐，千古生清风。
斲削罗徽弦，不费胶漆工。
伊石台有梅，月冷云空蒙。
一弹弹春江，迟日春融融。
再弹弹招隐，霜木吟樵枫。
三弹弹离骚，感慨古道隆。
大羹玄酒味，旨趣回颛蒙。
世无子期耳，知音未易逢。
袖手长太息，所听何不同。
所听非不同，举世郑卫聋。
送沈判官
徐积（宋代）

四月芙蓉花未开，王家客去登瑶台。瑶台高在白玉京，麟毫玉谱书姓名。

名儒庾子能清悟，肯学买臣与严助。受福王明不为身，泽遍生民便归去。
仁和里杂叙皇甫湜
李贺（唐代）

大人乞马癯乃寒，宗人贷宅荒厥垣。
横庭鼠径空土涩，出篱大枣垂珠残。
安定美人截黄绶，脱落缨裾暝朝酒。
还家白笔未上头，使我清声落人后。
枉辱称知犯君眼，排引才升强絙断。
洛风送马入长关，阖扇未开逢猰犬。
那知坚都相草草，客枕幽单看春老。
归来骨薄面无膏，疫气冲头鬓茎少。
欲雕小说干天官，宗孙不调为谁怜？
明朝下元复西道，崆峒叙别长如天。
章质夫寄惠崔徽真
苏轼（宋代）

玉钗半脱云垂耳，亭亭芙蓉在秋水，当时薄命一酸辛，千古华堂奉君子。
水边何处无丽人，近前试看丞相嗔。
不如丹青不解语，世间言语元非真。
知君被恼更愁绝，卷赠老夫惊老拙。
为君援笔赋梅花，未害广平心似铁。
湘中感怀
齐己（唐代）

渔翁那会我，傲兀苇边行。乱世难逸迹，乘流拟濯缨。

江花红细碎，沙鸟白分明。向夕题诗处，春风斑竹声。
送苏田司理
黄庶（宋代）

秦人勇斗暴，狱讼号难理。
锱铢较罪法，阙责莫可避。
苏生决曹掾，以明缚奸吏。
我见狱户囚，出入有平气。
章章三年课，已在山公启。
六月暑湿衣，出汗若炊燹。
俸微迫朝夕，冲热事行李。
一身不能赒，送子肠腑沸。
怀亦好园钓矶寄仲文季直二弟
喻良能（宋代）

磬湖雨过漾清波，古岸秋来长薜萝。
问讯石君无恙否，试烦著手为摩挲。
句
释子耶（宋代）

松欺腊雪千年古，竹扫溪风六月寒。
次韵陈列之感春二首 其二
李光（宋代）

堤柳垂垂拂路尘，长条祇解绊归人。营巢燕子穿帘急，带雨花枝照眼新。

一壑风烟如可擅，满床书帙未全贫。狂吟痛饮须公等，枯木庵前草自春。
为恶
王禹称（宋代）

明时巧言士，乱世佞倖郎。佞倖惟苟且，巧言颇包藏。

为恶虽不同，同归于覆亡。
邓侍郎再和予亦再答
高斯得（宋代）

烟雨凄迷主簿峰，伤心蕙帐十年空。
梦魂吴蜀千山隔，归路湘江一水通。
壮舄相看均是客，虞卿何事独嗟穷。
天涯邂逅诚多幸，许挈诗囊入社中。
伏日同伯兄眉庵松茨消暑
曹鋡（清代）

何处携尊酒，东皋旧草堂。雨残沙路细，风软药苗香。

巢燕非时出，山蜂底事忙。老亲怜弱稚，欢喜故相将。
黄侍郎帅闽解后皎如晦受业寺
释居简（宋代）

送客稽山欲尽头，丁宁一语驻骅骝。荔枝莫惜轻红擘，醽醁何妨大白浮。

语必惊人休散失，才多在野细寻搜。此怀只合从公赋，说与它人定暗投。
游金柱观瀑泉
韦骧（宋代）

源高云表许谁穷，飞出岩前百丈雄。岂是山神作灵怪，解将烟雨变晴空。
句
范中立（宋代）

我本云山窟里人，每怜雪岭照人清。
二偈呈似寿老
范成大（宋代）

法法刹那无住，云何见在去来。
若觅三心不见，便从不见打开。
孟说所过者化，庄云相代乎前。
何处安身立命？饥餐渴饮困眠。
春日即事
郭印（宋代）

鸟咏短长句，花呈赤白章。
化工非不巧，闲客笑春忙。
白公苏公祠
牛焘（清代）

百年身世类转蓬，老少行藏大略同。此日堤分双道月，两朝祠合一家风。

春山杜宇啼诗魄，秋水芙蕖笑醉翁。为有甘棠遗爱在，垂杨掩映晚烟中。
幽居述事
陆游（宋代）

落叶平沟日满廊，幽居又赋第三章。
喜无俗事干灵府，恨不终年住醉乡。
上树榜船虽老健，疏泉移竹亦穷忙。
山僧欲去还留话，更尽西斋一炷香。
寒夜
陆游（宋代）

脱叶争辞木，寒云巧护霜。
羁游少驩乐，短景极匆忙。
吟苦虫催织，鸣哀雁断行。
幽怀谁晤语，惆怅此灯光。
种菜
刘子翚（宋代）

傍舍植柔蔬，携锄理荒秽。
桔槔勤俯仰，一雨功百倍。
翰来绿映土，新叶摇肺肺。
牛羊勿践畦，肉食屠尔辈。
赠已讷二老轩
郑清之（宋代）

吾闻墨者徒，设教本兼爱。
释伽弘其源，方识宇宙大，
河沙与宝塔，平待了无碍。
夫何佛法衰，涉晋唐五代。
祖师南北分，鼻孔争谲怪。
传流各衣钵，纷纷辨宗派。
尔来三百年，涂辙日以隘。
教律复异门，禅机亦殊解。
订以大小乘，森若立矛介。
虎豹自狰狞，蛇龙相噬嘬。
驾空树金碧，尔汝别疆界。
蒲卢学抱子，嗣续植根蔕。
蜗争竞蛮触，夷乐骋兜佅。
裘屦无贰颜，楚越隔肝肺。
天弢苦羁束，心阱坚莫坏。
之人良可悲，贤愚固难概。
谁知已讷公，粲粲发眉采。
少年掺袂游，瓶锡遍湖海。
是非不关耳，穷达付长慨。
晚归耕石田，禾枯将种稗。
唯有旧家山，青眼终不改。
挂笠寄清樾，编茅客欠噫。
目之维摩室，而无天女在。
谓是庞公居，似欠孔明拜。
强名曰二老，当索形骸外。
泉石日幽雅，松竹森蔚荟。
轩窗抱岩壑，胸次绝瑕颣。
睡起听粥鱼，微云初霮{上雨下对}。
宴坐圆觉场，忘言默相对。
二老容于轩，须弥纳一芥。
舍轩求二老，怒风号大块。
轩以二老名，未免蛇足画。
请更以不二，免为轩所卖。
松江曲
王令（宋代）

松江深处八九尺，去眼百里长风波。
吾山井泉废不汲，一泓不风深几何。
君家自无千尺绠，那风江深不如井。
兵乱后自嬄杂诗 其十二
吕本中（宋代）

江城朝夕闭，里巷绝人行。骄虏未归塞，凶渠犹弄兵。

正须烽火息，早罢阵云横。胡孽将销蕴，吾君幸圣明。
彻云涧
郑露（唐代）

延绵不可穷，寒光彻云际。落石早雷鸣，溅空春雨细。
寄蒲墨与明仲
王十朋（宋代）

四友共文房，蒲君最异常。研磨发文采，好去奉仇香。
赖编脩读书庄诗 其四
杨士奇（明代）

天上蓬山暂赐归，书庄重理旧茅茨。锦衣光映梅花雪，具庆筵中奉寿卮。
登望京楼赋
令狐绹（唐代）

夷门一镇五经秋，未得朝天不免愁。

因上此楼望京国，便名楼作望京楼。
桂隐纪咏四十八首 其十九 石林轩
张镃（宋代）

濯濯何年有，先公手种成。至今揩痒虎，来认读书声。
和主簿郁同年
虞俦（宋代）

紫鸾合在烟霄上，敛翅聊栖枳棘间。若向两途分上下，可能句里有江山。
苦雨
刘猛（唐代）

自念数年间，两手中藏钩。于心且无恨，他日为我羞。

古老传童歌，连淫亦兵象。夜梦戈甲鸣，苦不愿年长。
相和歌辞。飞来双白鹤
虞世南（唐代）

飞来双白鹤，奋翼远凌烟。双栖集紫盖，一举背青田。

飏影过伊洛，流声入管弦。鸣群倒景外，刷羽阆风前。

映海疑浮雪，拂涧泻飞泉。燕雀宁知去，蜉蝣不识还。

何言别俦侣，从此间山川。顾步已相失，裴回反自怜。

危心犹警露，哀响讵闻天。无因振六翮，轻举复随仙。
秋日杂兴
李廌（宋代）

横烟下平林，闲云依袤岭。
寓想高鸿背，游目凌倒景。
吁嗟老于行，末路未遑骋。
晚岁竟如何，三叹心耿耿。
古上方
邵彪（宋代）

凌云细路险可遵，稍从飞锡攀嶙峋。
乌巢崔嵬寄林莽，蚁穴细碎严君臣。
震开楼阁一弹指，俯览世界千微尘。
人间劫火变灭尽，此地独与湖山新。
雨中招张司业宿
白居易（唐代）

过夏衣香润，迎秋簟色鲜。斜支花石枕，卧咏蕊珠篇。

泥泞非游日，阴沉好睡天。能来同宿否，听雨对床眠。
悲歌六章 其一
郁植（清代）

男儿三十尚贫贱，土室低头事笔砚。落魄恐遭厮养辱，苦吟畏笔妻孥见。

冬日不炉夏不扇，坐穿一榻破万卷。西行发策献至尊，致身不受将军荐。

由来绛灌谗贾生，胡用若曹弄柔翰。齐门挟瑟嗟徒工，独立荒郊泪如霰。
同郑相并歌姬小饮戏赠
李群玉（唐代）

裙拖六幅湘江水，鬓耸巫山一段云。
风格只应天上有，歌声岂合世间闻。
胸前瑞雪灯斜照，眼底桃花酒半醺。
不是相如怜赋客，争教容易见文君。
生日偈答石佣子
陈子壮（明代）

瑶室璿房就里披，黄花九日对佳期。生身合掌如来日，世上齐肩大小儿。
夜雨
项安世（宋代）

夜帐不知雨，晓街初见泥。
青方归柳市，红未到桃蹊。
远水牵归缆，荒罔入杖藜。
招呼旧僮仆，欢喜共锄犁。
吴门送福清相还闽 其三
钱谦益（清代）

介圭争望锡河山，忍听优歌枯菀间。春尽亲王将就国，夜分御札尚封还。

赤心自愬萦千折，丹地频惊扣九关。羽翼已成商老去，汉庭容易点朝班。
菩萨蛮·黄昏月暗清溪色
佚名（宋代）

黄昏月暗清溪色。帘垂小阁霜华白。一夜玉玲珑。横斜水月中。小行孤影动。生怕惊花梦。半夜得春归。屏山人未归。
题龙隐岩 其二
方信孺（宋代）

雨脚初收鱼尾霞，满溪流水半溪花。寻源曾识武陵洞，泛宅如溪苕水家。

但得嵌空元有路，何如峭绝不容车。道人辛苦经云水，成塔从来是劫沙。
送李寅庵进士游长安
孙世封（清代）

囊櫜涩尤甚，文章售本难。不愁关塞险，惟念客衣单。

风急河声壮，霜高岳色寒。故人挥手去，匹马向长安。
衢右道中
喻良能（宋代）

渐喜家居近，相望六驿间。
脱身江左役，洗眼浙东山。
乡味初充馔，慈闱亦破颜。
经过縠溪水，应笑鬓毛斑。
赵蕲州枉示数诗皆弋阳往还所作经行道间有怀其人作长句寄之
赵蕃（宋代）

一饭留人意甚真，数篇仍出好诗新。追随却恨向来少，怅望空增别后频。

到处鹭鸥如习熟，转经山水尽精神。可怜吟讽多馀地，只是登临无若人。
水调歌头 其一 丁丑春与钟离少翁、张元鉴登垂虹
张元干（宋代）

柱策松江上，举酒酹三高。此生飘荡，往来身世两徒劳。

长羡五湖烟艇，好是秋风鲈脍，笠泽久蓬蒿。想像英灵在，千古傲云涛。

俯沧浪，舌空旷，恍神交。解衣盘礴，政须一笑属吾曹。

洗尽人间尘土，扫去胸中冰炭，痛饮读离骚。纵有垂天翼，何用钓连鳌。
秋思十首 其二
李纲（宋代）

夜永秋气凉，泠然入窗牖。照眼一编书，开怀一壶酒。

念身幸无恨，齿发犹未朽。富贵如浮云，于我亦何有。
题茂苑友人照
安念祖（清代）

役心近尘俗，矫情倚岩阿。素位能自立，面目终非讹。

乐地在名教，性天写春和。对影悟真意，身外原无他。
减字木兰花 和人女试倅
锦溪（宋代）

华堂庆晬。一岁应须千百岁，乐事如何。寿酒斟时妹拜哥。

爹夸利市。笑道看看生舍弟。同著莱衣。玉树森森奉寿卮。
会性之山中二首 其二
释德洪（宋代）

江山千里笑谈中，暖热寒泉出伏龙。却看秋容能拂掠，夕阳无语敛眉峰。
示高维那兼简宝华鉴和尚初出世
释怀深（宋代）

石上三生梦已非，人间万事眼如眉。归家更问宝华老，何似板头端坐时。
黄仲本自浙西漕幕得倅临安暂往寓居德清遽然
虞俦（宋代）

外台宾幕始知名，见说君王念老成。
此去监州真有命，向来相老讵忘情。
吾侪老矣难为别，世路悠然莫计程。
强说从来还信否，一篙春水片帆轻。
奉和赵给事使君，留赠李婺州舍人兼谢舍人别驾之什
刘长卿（唐代）

便道访情亲，东方千骑尘。禁深分直夜，地远独行春。

绛阙辞明主，沧洲识近臣。云山随候吏，鸡犬逐归人。

庭顾婆娑老，邦传蔽芾新。玄晖翻佐理，闻到郡斋频。
宿凿石浦（浦在湘潭县西）
杜甫（唐代）

早宿宾从劳，仲春江山丽。飘风过无时，舟楫敢不系。

回塘澹暮色，日没众星嘒.缺月殊未生，青灯死分翳。

穷途多俊异，乱世少恩惠。鄙夫亦放荡，草草频卒岁。

斯文忧患馀，圣哲垂彖系。
正月初四后十馀日病嗽不能出杂书十首 其二
方回（元代）

献岁亦未春，骤暖似炮烙。衣汗欲索扇，一变雪霰作。

头岑万钧重，喉棘痰屡壳。旬日不能出，如虎坐受缚。

脱或死客中，何异纥干雀。
稚虎
方回（元代）

槛车二稚虎，舁者过墙外。
犬何自知之，怖栗窜墙内。
万物各有气，遥感不待对。
玉宝潜地底，九霄露光怪。
一夫全其神，山灵百妖退。
矧乃重华时，济济夔龙会。
颂古
释道颜（宋代）

主宾都落第三机，阵阵开旗不展旗。
石火光中分胜负，倒骑铁马上须弥。
哭李惟寅太保十二首 其十二
胡应麟（明代）

国士提携最少年，青衫联袂洛城前。重来恸哭西州路，万树棠梨咽暮蝉。
秋夜偶成
陈著（宋代）

小筑尘嚣外，清标秋气中。
荻花浑妒月，梧叶已嫌风。
钓箔惊檐马，册灯觅候虫。
困来还倚竹，此意有谁同。
送鲜于秘丞
梅尧臣（宋代）

壶头山下俗，巴妇曲中听。汲井熬盐白，烧田种谷青。

岩风来虎啸，江雨过龙腥。事简能谈者，杨雄所草经。
桂阳西州晚泊古桥村住人
刘长卿（唐代）

洛阳别离久，江上心可得。惆怅增暮情，潇湘复秋色。

故山隔何处，落日羡归翼。沧海空自流，白鸥不相识。

悲蛩满荆渚，辍棹徒沾臆。行客念寒衣，主人愁夜织。

帝乡片云去，遥寄千里忆。南路随天长，征帆杳无极。
和李似矩马图歌次韵
王之道（宋代）

画工妙处称毛羽，我欲论功第先兔。
不知心手会天机，象管先先谁比数。
寥寥千载一曹霸，墨妙于今传二怪。
龚生重马轻尺璧，蔑视韩韦复何者。
乐来一顾遇孙阳，奔走侯门日无暇。
一匹腾骧一匹嘶，先生爱骏非爱奇。
有如霓裳第三叠，按图知拍逢王维。
新诗迈绝今老杜，作经未必多马蹄。
先生驰骋金马里，口角雌黄即公是。
欲知早晚定登庸，步武风云起平地。
伟哉骅骝世英物，一日早行三万里。
二十一弟寿二首 其二
项安世（宋代）

叹兄龌龊身全老，喜弟生狞脸正童。色要如童长不改，学须似老始多功。
次韵潘都干菊花六首 其三
项安世（宋代）

霜神亦有丰韵，未可寻常等夷。赤尽江头枫叶，却能遍护花肌。
王梁山画像赞
释居简（宋代）

从事毛锥，壮夫不为。置书学剑，弓号马嘶。不斩楼兰，夫何自欺。

堂堂梁山，襟利带夔。帝轸遐方，详延瑰琦。良马素丝，组以五之。

维贤作牧，任以抚绥。抚绥伊何，恩斯勤斯。岂惟怀恩，亦复畏威。

庶靖氛埃，以偃鼓鼙。昔人可师，感夜半鸡。哂乃阿瞒，横槊赋诗。
金虎白龙诗 其十
张果（唐代）

道须心向北方穷，黄芽生长在铅中。丹砂姹女真灵药，得伴相将去大蓬。
次韵伯崇自警二首 其一
朱熹（宋代）

十载相期事业新，云何犹叹未成身。流光易失如翻水，莫是因循误得人。
诘朝雪不解再柬永叔黄门二十四韵并邀同赋
胡应麟（明代）

密霰三冬集，玄云四望同。迷漫屯巨壑，浩荡布长空。

拂曙光交映，连宵势倍雄。廉纤时杂雾，淅沥暗随风。

漠漠缘堤厚，霏霏入堑融。重阴浮海岱，积素晕河嵩。

拟絮情殊惬，探梅思未穷。冻埋深浦竹，寒折大江枫。

远渚拳饥鹭，荒陂匿断鸿。貂残秦塞上，鹢返越溪东。

沾湿全妨舵，倾敧半压篷。群呼怜榜竖，独钓羡渔翁。

爨拥孤烟白，炉煨宿火红。衾裯屏障外，几簟画图中。

翠管徐闻笛，冰弦骤拂桐。褰帘珠错落，振佩玉笼葱。

石鼎龙涎汎，瓷瓯雀舌镕。锦袍狂太白，彩笔粲文通。

飞动昭阳燕，翩褼洛水鸿。轻盈团粉颊，绰约腻酥胸。

握麈神先王，持螯兴愈洪。登仙宁有道，中圣自无功。

流徵传词客，清商奏乐童。君看白雪赋，万古孝王宫。
会同僚于郡斋煮惠山泉烹建溪茶酌瞿唐春
王十朋（宋代）

锡泉龙焙忽飞来，春著瞿唐初泼醅。肠似玉川堪七碗，兴如太白谩三杯。

月团不许无诗得，霜蕊端因有分开。石铫瓦盆吾已具，竹林它日定相陪。
云
宋白（宋代）

化作奇形随物态，散成文锦自天机。
红堆远峤日初上，碧满长天人未归。
逸兴狂来连海阔，高情间甚出山飞。
须知深处藏雷雨，不独江边绕钓矶。
梁苑
王昌龄（唐代）

梁园秋竹古时烟，城外风悲欲暮天。

万乘旌旗何处在，平台宾客有谁怜。
唐昌观玉蕊花
武元衡（唐代）

琪树芊芊玉蕊新，洞宫长闭彩霞春。

日暮落英铺地雪，献花应过九天人。
丁香
王十朋（宋代）

雨里含愁态，枝头缀玉英。为花更雅目，变乱药中名。
代班姬
曹邺（唐代）

宠极多妒容，乘车上金阶。欻然赵飞燕，不语到日西。

手把菖蒲花，君王唤不来。常嫌鬓蝉重，乞人白玉钗。

君心无定波，咫尺流不回。后宫门不掩，每夜黄鸟啼。

买得千金赋，花颜已如灰。
次韵答九弟首夏郊园即事 其三
李彭（宋代）

营巢燕子语犹新，接叶莺雏已晚春。催晓鸟乌声更乐，直疑料理废诗人。
景祐常祀二首
仁宗（宋代）

翕受骏命，震疊群方。
侑祀上帝，德厚流光。
次韵酬杨椒山四首 其三
赵完璧（明代）

海上长思鸟角巾，樊笼愁杀宦游人。空随秋雁频回首，安得晨风一奋身。

古柏凌风常淅沥，老梅含雪更精神。赋诗共荷天王圣，取罪还知自小臣。
早自偏门入城晚出南堰门以归
陆游（宋代）

早从偏门入，暮从南堰归。
鲍郎山前路，空翠浮烟霏。
秋令忽已深，病骨频添衣。
向来慕功名，常恐斯心违。
乃今知其难，崦嵫迫残晖。
伯鸾与幼安，尚友或庶几。
到家亦既夕，青灯耿窗扉，且复取书读，父子穷相依。
满江红 寿溪园二月十三
佚名（宋代）

潇洒幽居，溪园上、新来卜筑。况自有、一泓流水，万竿修竹。

屈指花朝才两夜，祥烟瑞气腾芳郁。问辽空、何物堕人间，长庚宿。

薰宝鸭，烧银烛。歌窈窕，倾醽醁。愿年年常恁，颜红鬓绿。

长厚而为难老本，慈仁便是长生箓。看芝兰、玉树早蜚英，青毡复。
次单推韵 其一
张九成（宋代）

执别动经岁，年光挽莫留。壮心今已老，雅志自无求。

白日将诗遣，生涯著醉酬。颓然烟瘴里，一饱更何忧。
挽方德润宝学三首
刘克庄（宋代）

忆被乌台劾，聃非传偶同。
瞽言拚万死，明诏赦孤忠。
全活皆英主，淹留各秃翁。
伤心古遗直，不返瘴云中。
三月六日中宫生辰二府例以前四日就孤山四圣
周必大（宋代）

东华正踏软红尘，却趁西湖祓禊辰。
历似明天时令正，春逢闰禊物华新。
流连花柳输豪侠，判断湖山愧隐沦。
尚拟鸣銮一游豫，还陪英衮奉严宸。
送艮侍者随本师归泸南
释心月（宋代）

依师参扣到无参，只麽呼三应亦三。
话到不相辜负处，泸南元是旧泸南。
奉咏戒庵先生真率蓬窝二首 其二 拳石献笑
李𧫢（清代）

一方奇石净堪怜，围绕名花取次妍。怪底玲珑可人意，南宫几拜草堂前。
寄明叔且示逸远
赵蕃（宋代）

别我已似久，起予当有诗。
筠窗坐风雨，儿辈乐埙篪。
归日近休日，春时盛此时。
观山仍快阁，太史昔幽期。
同王万里山行
程公许（宋代）

邂逅非宿期，意得得奇眺。
三生湖山缘，青眼不改旧。
飞榜澜湖光，蹑屐梯云峤。
玉立缑岭仙，洒落我同调。
冲怀寄寥阔，尘外恣吟啸。
眯目东华尘，认识此中妙。
吾侪肮脏资，如痼不可疗。
溷溷渠得知，不自耻牛后。
已矣毋复言，恐贻水仙笑。
过临颍
罗钦顺（明代）

颍水趋淮日夜流，几经名县又名州。悬知润及都蒙福，远近无烦子细求。
荆门疾中喜谢尊师自南岳来、相里秀才自京至
齐己（唐代）

闲堂昼卧眼初开，强起徐行绕砌苔。鹤氅人从衡岳至，

鹑衣客自洛阳来。坐闻邻树栖幽鸟，吟觉江云发早雷。

西笑东游此相别，两途消息待谁回。
吴越吟二首
邵雍（宋代）

乙未阖庐凌楚岁，戊辰勾践破吴时。
正如当日乘虚事，三十四年人不知。
答靳生
贺铸（宋代）

轩轩陆士龙，卓卓荀鸣鹤。
云间日下逢，此段殊不恶。
方君嗜狂日，而吾穷病缚。
相望不相过，赋诗聊尔谑。
知君酒隐慕先贤，谁何合作饮中仙。
金陵妙唱丹砂弦，当日新声传不传。
莫学沧波弄云月，老鲛哆口馋流涎。
访吾之居在何许，春明门东大道边。
青鞋布袜不妨步，何待东家蹇驴乃著鞭。
我屋真无坐客毡，蒲团柽机共萧然。
斗鸡走狗春风颠，付与垣东恶少年。
隐梅福处
黄庭坚（宋代）

吴门不作南昌尉，上疏归来朝市空。
笑拂岩花问尘世，故人子是国师公。
诸人颇有和余百梅诗者各赋一首
刘克庄（宋代）

诗境千梅匝草堂，参军今又课梅忙。
悬知句子追群谢，每见乡人说季方。
处士骨寒谁得髓，老夫鼻塞尚闻香。
诸君摘出惊人语，玉篴横吹入乐章。
仙佛之孝十首·释迦
林同（宋代）

入般涅槃际，拳拳报母知。
从棺更涌出，为母说分离。
宫词 其十六
赵佶（宋代）

仙韶总角籍严宫，初学吹笙性格聪。十指近才能按字，纤纤双捧紫筠丛。
息寮王教授挽词二首 其一
俞德邻（宋代）

黄鹤山前蜕骨仙，饱餐玉蕊漱珠泉。酒酣拓戟老工部，官冷无毡贫郑虔。

四海风埃方坱莽，一生岐路几迍邅。公今得向扬州死，况复悬车过八年。
凤凰台上忆吹箫
胡薇元（清代）

龙目旁生，荔支侧挺，𤏡溪秋雨官斋。记闹红单舸，暗绿丛台。

算只鸿妻霸子，相携向茫茫天涯。句留住烟漫滞柳，露冷妨苔。

重来试寻梦影，已不见雅奴躞蹀。香街怅桃根桃叶，尽付尘埋。

又况悤悤，解佩鸣珂去，坠粉遗钗。空添了青禽传语，一段离怀。
客舍写怀呈王八丈侍郎五首
程俱（宋代）

君门如云汉，可望不可攀。地上挟冰子，肉身无羽翰。

岂无国士挟，势有不得言。空怀激扬意，归坐自长叹。

此意重千金，宁论官九迁。所愧误赏音，赏音从古难。
夫椒山
侯让（明代）

曾闻吴越此交锋，回首苏台霸业空。当日空岩流战血，至今衰草起腥风。

裹尸国士浮江上，覆面君王死甬东。若论灭吴功第一，捧心人在馆娃宫。
霜天晓角
仇远（元代）

绮帷高揭。风动流苏结。兴在夜凉多处，兰烬短、半明灭。

醉彻。香未绝。紫箫声乍歇。声入碧云堆里，还起舞、桂花月。
题魁星
王柏（宋代）

天枢之宿为贪狼，引领三台朝帝旁。
典司多士擅文场，名在第一声播扬。
因此冰炭痴儿肠，仿佛肖象祈流光。
太常引
胡斗南（宋代）

丝丝雨过试郊行。十里软茵平。沽酒向长亭。望眼里、犹余半程。

沿堤归路，泥沾履滑，柳线趁霞晴。滴翠染裾青。竟带了、春光进城。
城东别墅
谢一夔（明代）

涿州城在何许远，帝乡西去百余里。一望云林入渺茫，甲第纷纭若鳞比。

殷君别墅城之东，轩窗四面开玲珑。碧槛朱甍插晴昊，罗帏绣幕围春风。

尘飞不到庭宇肃，花草四时香馥郁。千章乔木势凌空，万仞峰峦如削玉。

溯君挟策对彤墀，屈指年华四十余。报国寸心知愈赤，忧时两鬓欲成丝。

祗今进职地官亚，瑚琏圭璋耸声价。登庸深拟继伊周，辅治端期并虞夏。

异时优诏许还乡，煌煌昼锦生辉光。眼看别墅多佳趣，何羡当年绿野堂。
清平乐·三三两两
陈德武（宋代）

三三两两。夜夜教人想。偷入霜绡斜隙帐。直到珊瑚枕上。玉人梦绕江南。输他一饷肥甘。莫恨我心儿毒，只因你口儿馋。
临江之麋
柳宗元（唐代）

临江之人，畋得麋麑，畜之。入门，群犬垂涎，扬尾皆来。其人怒。怛之。自是日抱就犬，习示之，使勿动 ，稍使与之戏。积久，犬皆如人意。麋麑稍大，忘己之麋也，以为犬良我友，抵触偃仆，益狎。犬畏主人，与之俯仰甚善，然时啖其舌。 三年，麋出门，见外犬在道甚众，走欲与为戏。外犬见而喜且怒，共食之，狼藉道上。麋至死不悟。
公择失期未至再督以诗
赵蕃（宋代）

作诗有病谁与说，读书有疑谁与决。
思君只在百里间，底事相望若胡越。
阿连报君有来期，候君未至趣以诗。
想因故人意恋恋，故作去鲁行迟迟。
方正学先生祠 其二
周煌（清代）

诸公名姓榜朝堂，赏格初行事可伤。紫气黄旗行已矣，绣裳丹扆转荒唐。

空多劝表传三让，只少颁书草十行。捋虎批龙等闲事，倚天剑气老铘将。
携妓登梁王栖霞山孟氏桃园中
李白（唐代）

碧草已满地，柳与梅争春。
谢公自有东山妓，金屏笑坐如花人。
今日非昨日，明日还复来。
白发对绿酒，强歌心已摧。
君不见梁王池上月，昔照梁王樽酒中。
梁王已去明月在，黄鹂愁醉啼春风。
分明感激眼前事，莫惜醉卧桃园东。
送潘少白赴连山馆
舒岳祥（宋代）

桐木深坑岭，菊田高弟家。
闻渠能馆致，去我使人嗟。
箬长潜沙笋，兰开傍石花。
古琴留挂壁，此意澹无邪。
次韵李提点雪中登楼之什二首 其一
吴儆（宋代）

高情应与水云宽，江北江南望渺漫。逐马银杯端可赏，屯边铁甲得无寒。

已知与国同休戚，且庆丰年表治安。杀气已消春意动，曈曈日色上云端。
杂歌谣辞。得宝歌
佚名（唐代）

得宝弘农野，弘农得宝那。潭里船车闹，扬州铜器多。

三郎当殿坐，听唱得宝歌。
晚望有感
寇准（宋代）

出门望寒野，四顾惟椒坡。
忆昔楚大夫，还此情如何。
残阳半明雨，水落西风多。
因同下蔡恨，不觉增悲歌。
初夏遣闷三绝
赵伯溥（宋代）

何事东皇不暂延，祝融今日遽当权。
匡床睡起浑无语，一握薰风入五弦。
留题诸罗十一番社
周芬斗（清代）

武垄盘社凤冈中，瓞衍芋匏韭本丰。十里蒲崙渡浏浏，一犁嵌顶雨濛濛。
天池遇刘侍御张文学留宿僧房余先返棹
皇甫汸（明代）

独往因春兴，相逢尽宿缘。散花初地雨，施食午时烟。

山月分归照，龛镫就卧悬。无言去与住，谛想不离禅。
浣溪沙 咏梅花，赠画中美人
顾贞立（清代）

露叶如啼欲恨谁。巡檐索笑事难追。年年燕子不曾归。

梦去偶难浓淡字，愁来长蹙浅深眉。一春惟有捧心悲。
送张兵部知遂州
刘敞（宋代）

锦帐郎官锦里贤，皂衣休直綵衣还。怀章过邸惊群吏，建节乘衣感旧关。

道侧壶浆积遗爱，里中牛酒庆承颜。朝廷孝治君先布，更听传歌太学间。
百万湖 其一
王𨗨（宋代）

台下瀰漫百万湖，丛生萑苇伴菰蒲。自从围作民田后，每遇凶年一物无。
杂兴三十九首 其十二
张镃（宋代）

金珠不解忧，曲蘖堪适情。隘哉沉湘人，独以醒自名。

生居禁酒国，焉得壶觞倾。闭门求一醉，无乃干天刑。

若伊旷怀襟，道在宁营营。详观中圣言，当与智者评。
感遇二十五首
张耒（宋代）

唐皇欲丧乱，豺虎依山丘。
君王信李训，玉殿行戈矛。
系狗不系首，遭噬血横流。
堂堂赞皇公，委弃不与谋。
重纪五子篇 其五 张中丞九一
王世贞（明代）

胎簪昔中折，桐柏亦涓涓。张生一振之，矫矫遂无前。

平原称盗骊，霜夜拭龙渊。昔与宗生角，推锋互瑕坚。

一矢银潢漏，再矢月胁穿。隽声绛灌耳，沦落二十年。

晚途始见收，改服事戎旃。密饵间阏氏，飞书降右贤。

山甫城朔方，吉甫颂其贤。自非如椽笔，畴能勒燕然。
太湖诗。游毛公坛
皮日休（唐代）

却上南山路，松行俨如庑。松根碍幽径，孱颜不能斧。

摆履跨乱碍，侧巾蹲怪树。三休且半日，始到毛公坞。

两水合一涧，潈崖却为浦。相敌百千戟，共攂十万鼓。

喷散日月精，射破神仙府。唯愁绝地脉，又恐折天柱。

一窥耳目眩，再听碍发竖。次到炼丹井，井干翳宿莽。

下有蕊刚丹，勺之百疾愈。凝于白獭髓，湛似桐马乳。

黄露醒齿牙，碧黏甘肺腑。桧异松复怪，枯疏互撑拄。

乾蛟一百丈，髐然半天舞。下有毛公坛，坛方不盈亩。

当时碍龙篆，一片苔藓古。时时仙禽来，忽忽祥烟聚。

我爱周息元，忽起应明主。三谏却归来，回头唾圭组。

伊余何不幸，斯人不复睹。如何大开口，与世争枯腐。

将山待夸娥，以肉投猰貐。欻坐侵桂阴，不知巳与午。

兹地足灵境，他年终结宇。敢道万石君，轻于一丝缕。
送邵道士彦肃还都峤
苏轼（宋代）

乞得纷纷扰扰身，结茅都峤与仙邻。
少而寡欲颜常好，老不求名语益真。
许迈有妻还学道，陶潜无酒亦従人。
相随十日还归去，万劫清游结此因。
周文之 其二
葛胜仲（宋代）

披云初获接音容，贤胜风规自不同。懔懔威明将使指，恂恂孝悌训民风。

竞传清唱纸腾贵，争识皇华巷欲空。尚有壁间真墨彩，匣藏留在给园中。
诗谢赵南冈
马廷鸾（宋代）

早从诸暨厚相于，郭史能书也忆渠。
万事只今同去鹤，十年依旧爱前鱼。
试尝小缶烹莼玉，旋泼新醅漉酒酾。
故旧不遗风韵在，犹存越绝几编书。
句
柳开（宋代）

九重城阙新天子，万卷诗书老舍人。
感事建除体二首 其二
程公许（宋代）

建大将旗鼓，遴选兹维艰。除授得其人，国势维泰山。

满朝绶若若，熟谋须万全。平生想卫霍，摧枯无留难。

定论真黩武，亦足激懦孱。执爵酹太宫，感慨清泪潸。

破敌岂无策，百年祇长叹。危机屡反复，地险失故关。

成败虽运数，人谋忌訑谩。收民心第一，根本无创残。

开纳智与勇，及时护风寒。闭口勿多言，天道谅好还。
满庭芳·月属重三
佚名（宋代）

月属重三，蓂开二六，于门车马骈阗。彩麟高设，金鸭喷祥烟。试问谁来瑞世，人都道、蓬岛神仙。非凡子，年才志学，勋业已精专。坐联。汤饼客，倾银注玉，盛展华筵。羡巍冠初冠，气宇飘然。底用遐龄频祝，但愿双亲未老，富贵双全。功名事，吾家旧物，早共复青毡。
渔舟
赵汝鐩（宋代）

秋巘翠千叠，晴溪玉一湾。
渔舟三两个，来往钓其间。
虞美人（红木樨次谢主簿）
赵以夫（宋代）

素娥冷淡愁无奈。小作施朱态。霓裾霞珮下瑶台。一朵绿云围绕、送春来。

玄霜捣尽丹砂就。拼醉长生酒。羡君幽壑狎流年。把住西风长对、广寒仙。
发石头城
吴与弼（明代）

旧游历遍问归程，晴色东风一舸轻。杨柳堤边吟望处，青山犹是石头城。
送施肩吾东归
张籍（唐代）

知君本是烟霞客，被荐因来城阙间。世业偏临七里濑，

仙游多在四明山。早闻诗句传人遍，新得科名到处闲。

惆怅灞亭相送去，云中琪树不同攀。
感事述怀呈涤生师用何廉舫太守除夕韵同次青仙屏弥之作 其九
李鸿章（清代）

死者已矣存者散，故园惆怅不胜春。谏争袁盎新承召，坐啸孙登乐守贫。

往事悠悠同逝水，诸公衮衮共扶轮。杜陵流落江湖久，老向人间逐后尘。
题扇赠万玉立
胡奎（元代）

枇杷雨足风日清，故人别我豫章城。相思一日复相见，使我白发生千茎。

章江碧树三十里，马蹄蹴蹋青云起。问谁此地最知心，槐里堂中好兄弟。
挽杨茂原二首
赵蕃（宋代）

松老成哀吹，天高惨暮云。
如何岁时隔，便作死生分。
经纪无家事，编藏有旧文。
周侯诚义士，节概过非君。
渡汉江
李百药（唐代）

东流既弥弥，南纪信滔滔。
水击沉碑岸，波骇弄珠皋。
含星映浅石，浮盖下奔涛。
樯乌转轻翼，戏鸟落飞毛。
客心既多绪，长歌且代劳。
离骚
陆龟蒙（唐代）

天问复招魂，无因彻帝阍。
岂知千丽句，不敌一谗言。
腊雪五首
苏辙（宋代）

长恐冬无雪，今朝忽暗空。
细声闻簌簌，远势望蒙蒙。
湿润犹兼雨，倾斜半杂风。
丰登解多事，欢喜助三农。
骄阳不能久，密雪自相催。
急霰初鸣瓦，飞花旋集台。
着人消瘴疫，覆麦长根荄。
欲试樽中物，门前问客来。
久有归耕意，西山百亩田。
雪来殊不恶，酒熟自相便。
一被簪裳裹，长遭罗网牵。
飞霙迫残腊，愁思渡今年。
忧愁不可缓，风雪故相撩。
试问五斗米，能胜一束樵。
耕耘终亦饱，哺啜定谁邀。
寒暑不须避，倾危且自遥。
雪霜何与我，忧思自伤神。
忠信亦何罪，才名空误身。
归来聊且止，老去莫逢嗔。
樽酒它年事，相看醉此晨。
念奴娇
佚名（宋代）

自天锺秀，看人物谁与、君家为比。椿桂相辉年少日，事业文章如此。玉殿诗书，金瓯姓字，简记宸衷里。有三株桂，一时归耀桑梓。
我愿寿祝南山，尊空北海，不获陪珠履。惟有瓣香心起敬，敢颂鲁侯燕喜。大厦万间，金城千里，国计如家计。日边有诏，苍生端望公起。
秋蕊香
方千里（宋代）

一枕盘莺锦暖。初起懒匀妆面。绿云袅娜映娇眼。酒入桃腮晕绿。

翠帘半卷香萦线。碍飞燕。画屏绿立意闲远。春锁深沈小院。
和圣俞织女无耻羞
刘敞（宋代）

织女有耻羞，岁一过牵牛。暂来已遽往，光景不少留。

会合一何亟，离别一何脩。不知灵匹意，正使今人愁。

河汉清且广，风波无时休。蹇修古不存，乌鹊相为谋。

理拙心莫同，谁令结绸缪。蛾眉坐自老，纨扇空悲秋。
谒工部瀼西草堂 其一
王景（五代）

问讯瀼西水，千年旧草堂。山容明积雪，江色动垂杨。

生事花钿尽，人情菜把伤。苏门引长啸，输尔是能狂。
乐石鸣韶
白莹（明代）

赫赫虞皇绍治平，翠华曾向此南行。风微林谷和丝竹，日暖温泉漱锦筝。

三月味忘韶乐美，九成音协凤凰鸣。昌山今幸留遗迹，愿奏钧天入大廷。
寓天庆观有林使君年八十七方烧丹云一桼米大
陆游（宋代）

世路崎岖久已忘，道腴禅悦度年光。
故携开士降龙钵，来寄高人梦蝶床。
只道烧金有刘向，不知卖药是韩康。
日长坐觉非尘世，庭桧花开蜂蜜香。
南省转牒欲具江国图令尽通风俗故事
柳宗元（唐代）

圣代提封尽海壖，狼荒犹得纪山川。华夷图上应初录，

风土记中殊未传。椎髻老人难借问，黄茆深峒敢留连。

南宫有意求遗俗，试检周书王会篇。
赠海云子
先著（清代）

相逢炎月亦萧森，来处家乡是古斟。与论山川几人物，仕秦王猛亦何心。
季夏杂兴
陆游（宋代）

熟睡一炊顷，清谈数刻间。
未言能近道，要得暂身闲。
蝶恋花·碧草池塘春又晚
晏几道（宋代）

碧草池塘春又晚，小叶风娇，尚学娥妆浅。双燕来时还念远，珠帘绣户杨花满。
绿柱频移弦易断，细看秦筝，正似人情短。一曲啼乌心绪乱，红颜暗与流年换。
度陇杂咏
张元升（清代）

寂寞经荒县，萧条只几家。边云迷古堞，嶂月冷清笳。

小市都无米，居民不解茶。破檐门不设，愁杀晓风斜。
雨霁北归留题三学山
薛能（唐代）

远树平川半夕阳，锦城遥辨立危墙。闲思胜事多遗恨，

却悔公心是谩忙。灌口阙寻惭远客，峨嵋乖约负支郎。

灵龛一望终何得，谬有人情满蜀乡。
秋兴十二首 其十
陆游（宋代）

放翁老矣欲何之，采药名山更不疑。但入剡中行百里，姓名颜状有谁知。
水调歌头（汪德邵无尽藏）
张孝祥（宋代）

淮楚襟带地，云梦泽南州，沧江翠壁佳处，突兀起红楼。凭仗使君胸次，与问老仙何在，长啸俯清秋。试遣吹箫看，骑鹤恐来游。

欲乘风，凌万顷，泛扁舟。山高月小，霜露既降，凛凛不能留。一吊周郎羽扇，尚想曹公横槊，兴废两悠悠。此意无尽藏，分付水东流。
送严维赴河南充严中丞幕府
刘长卿（唐代）

久别耶溪客，来乘使者轩。用才荣入幕，扶病喜同樽。

山屐留何荣，江帆去独翻。暮情辞镜水，秋梦识云门。

莲府开花萼，桃园寄子孙。何当举严助，遍沐汉朝恩。
观吴兴俞君新之作画于瑞竹俞君索诗漫兴四绝
赵蕃（宋代）

平生苕霅舟，略计忘几历。
诗里不能收，付君医画癖。
蕨萁行（闽清县饥，不报，民采蕨萁为食而多
刘仁本（明代）

东山有蕨萁，南山有蕨萁。
西山有蕨萁，北山有蕨萁。
采采蕨萁，晨露未晞。
荆棘离披，筐筥携持。
长镵深入土，短褐寒风吹。
采采蕨萁，可以疗饥。
以簸以炊，为饧为饴。
食少不下咽，食多伤人脾。
去年岁歉食无糜，橡栗拾尽民流离。
今年岁歉田无稗，蕨萁食尽将安之？美食大官馔，仁心宁
汝悲？但见昨日奏麦两歧，今日进五色芝，呈祥献瑞无休
时，载膏载脂，驿骑驱驰。
蕨萁蕨萁，官独不汝知！已而已而，岁云莫矣。
和杨恒叔集中五首前二章道恒叔事后三章自道 其五
吴琏（明代）

文会京华远结朋，一心忠告愧何能。日从闹市旁耽读，夜向邻家隙借灯。

顾我老琴纹少漆，任人方竹杖无棱。宦情萧索投闲早，遥拟随山拽瘦藤。
方壶自咏 其三
汪莘（宋代）

生死何时了，盈虚祇足伤。谁能一刻静，大胜百年忙。

反己求中帝，逢时说外王。纷纷徒藉藉，踽踽亦凉凉。
承以旧韵示喜霁诗次和
刘挚（宋代）

楚雪飘残四望间，江山晴气扑衣冠。晓馀霜日明昆岭，清极人衣在广寒。

剩琢琼瑶君句巧，相当旗鼓我才难。青天寂寞浮云尽，最爱春风几鹤盘。
自谓
释斯植（宋代）

自谓清贫苦，那知即是安。
路从平去好，事到口开难。
松老心长在，花红色易残。
浮生既如许，浑作梦中看。
秋夕湖上
葛绍体（宋代）

荻花风里桂花浮，恨竹生云翠欲流。
谁拂半湖新镜面，飞来烟雨暮天愁。
说上人游庐山
梅尧臣（宋代）

夙怀高世趣，固足林壑情。
欲游名山遍，遂为庐岳行。
又访远公名，东林气象清。
瀑布秋影落，香炉晓烟生。
洗荡万古虑，薰蒸千载名。
我今滞孤宦，空羡瓶锡轻。
曾鲁公挽诗 其三
刘攽（宋代）

南公工说谶，故老笔通灵。本自符千运，宜然享百龄。

嵩高雄作镇，河润溢为荥。考卜佳城处，无须石椁铭。
端午感兴
文天祥（宋代）

当年忠血堕谗波，千古荆人祭汨罗。
风雨天涯芳草梦，江山如此故都何。
题西林可师达观轩
朱熹（宋代）

窈窕云房深复深，层轩俄此快登临。卷帘一目遥山碧，底是高人达观心。
六七月之交山中凉甚
陆游（宋代）

城市方炎热，村墟乃尔凉。
拂窗桐叶下，绕舍稻花香。
独鹤警秋露，双萤明屋梁。
卧闻机妇织，感叹夜初长。
游仙词三十三首
王镃（宋代）

灵液长流满地香，洞中多是散仙房。
金炉煮就金精汁，欲献元君未敢尝。
次长守长历两孙自汶寄读诗韵 其一
刘摰（宋代）

阿守似其父，丰姿仍秀疏。别翁犹数月，书驿且渠渠。
伤邻家鹦鹉词
王建（唐代）

东家小女不惜钱，买得鹦鹉独自怜。自从死却家中女，

无人更共鹦鹉语。十日不饮一滴浆，泪渍绿毛头似鼠。

舌关哑咽畜哀怨，开笼放飞离人眼。短声亦绝翠臆翻，

新墓崔嵬旧巢远。此禽有志女有灵，定为连理相并生。
答尤溪赵广文
刘克庄（宋代）

怪来喜事上双眉，袖有恬轩老子诗。
几个□□□□断，十年长敢比肩随。
古耆旧传犹堪续，今少微星更是谁。
笑杀太清刘管辖，此冠不挂待何时。
教授知县以释奠宿于学宫辄尔奉简
赵蕃（宋代）

秋色肃已甚，斋居清可知。
无由一夜话，漫兴五言诗。
祀有同王者，居无陋九夷。
校官俱长吏，不比判司卑。
白莲庵
李邴（宋代）

宴坐鹊巢肩，观花柳生肘。
幽人夜半至，古月明户牖。
和谢于乔修撰云山图联句韵兼怀沈仲律
李东阳（明代）

俯仰天地间，吾人有高兴。图画亦偶遭，诗坛乃前定。

屏当广座设，壁与长缣扃。幽怀惋百结，醉眼豁双懵。

沃野平若掌，横波急如絙。颓云澹将沈，瀚海寒欲凌。

中峰俨尊长，众壑分婢媵。群坳讶空豂，百折愁绝嶝。

包罗引地络，混沌泄天孕。烟横似张帏，露湿同覆甑。

嵓葩绽将然，谷鸟呼若醒。凭虚敞轩闼，眺远失梯凳。

尘消野马没，地湿晴蜺蒸。江光晃无垠，石籁差可听。

得非茱萸沜，或者柴桑径。洗耳幽涧泉，清心远林磬。

閒贪野芳采，饱厌山殽饤。流光难把玩，富贵安足凭。

乐事希狂曾，明时岂愚宁。求之不可得，何以攀逸乘。

流水宿有期，幽兰杳谁赠。吾生尚驱逐，兹意方蹭蹬。

忆当风日佳，乐此宾主胜。幽期予独负，往券真足證。

重披意俱新，未接神已凝。雄誇凤楼手，规制皆略称。

苦忆豸冠翁，风流远犹剩。玩赏在樽罍，淹留谢鞯镫。

多才复爱客，吾语非子佞。努力青云期，交盟岂虚订。
再题牟益捣衣图用高士奇旧题韵 其二
弘历（清代）

独旦凄其赋锦衾，横图触景痛难禁。江村题句真清绝，急节曾悲树下砧。
斗米滩
邹浩（宋代）

粥饭都来一斗粮，滩前吃了倍苍黄。把如立作山头石，何似急行归故乡。
南阳广文欲于荆襄卜居，袭美有赠，代酬次韵
陆龟蒙（唐代）

不知天隐在何乡，且欲烟霞迹暂双。鹤庙未能齐月驭，

鹿门聊暂并云窗。藓衔荒磴移桑屐，花浸春醪挹石缸。

莫惜查头容钓伴，也应东印有馀江。
次韵和曾徽言登北禅寺塔
李纲（宋代）

佛教入中土，贝多凡几翻。摩腾导其流，僧伽鼓其澜。

乃建窣堵波，高标屹参天。划如五彩虹，上与青霄干。

兹塔更奇古，层檐俯通川。江山递隐见，万象森回环。

公子抱远韵，登临眇风烟。仰穿龙蛇穴，旁瞰日月悬。

茫茫悉细碎，寓目疑无全。归来吐妙句，字字劳精甄。

嗟我方屏处，胜游阻清缘。幸窥慈恩作，如见众宝山。

宗风久寂寞，纻絮何其寒。安得师子吼，震此龙象筵。

关弓挟白羽，櫜鞬相周旋。当分宝塔坐，一瞬三万年。
病中闻子客被召次中东归
刘挚（宋代）

一夜奎星向紫微，朝来黄鹄又东归。谢庭春入新红药，吴苑花东旧绣衣。

疲马顾鸣还有恋，惊乌飞匝欲何依。无聊病况将离思，并写孤音白玉徽。
谢曹公
郑侠（宋代）

蝼蚁有统治，羽鳞知所宗。
是知君臣初，直与太极同。
子之於其父，成性天所锺。
因其亲爱心，以养日益恭。
平居竭勤瘁，患难忘厥躬。
不择艰与易，那知通与穷。
至於事其君，是乃孝之中。
未闻君父间，诚敬有卑崇。
孔子故有言，移孝斯为忠。
谷黍不离草，蚕鱼其类虫。
皆能衣食人，生世曾不空。
矧乃备万物，阴阳资粹冲。
学问必唐虞，侪辈皆朱熊。
於世乃无补，将何辩蟊螽。
五帝道尊极，三王化醇浓。
皆由诸大臣，汲引相追踪。
惜哉物伪炽，慧巧为心蓬。
才邪丑正直，党与交讥攻。
上者以翕訿，下焉滋鞠凶。
鸾凤远遁伏，鹰隼摩苍穹。
人神共愁叹，寒暑迷秋冬。
一人念忠直，百志怀兵戎。
利口锐戈矛，危机峻临卫。
贤正欲自保，孤羊豢狼丛，
邦家欲常宁，西驾而求东。
圣宋会明良，盈成绍熙隆。
寝寝逾百年，稍稍追古风。
嘉鱼蒸罩汕，凫鷖在亹潨。
中间忽纷更，新进争锋芒。
岂顾君与民，致身惟穹窿。
已酉乙丑间，群灯何梦梦。
有蔽过重云，其毒如虿蜂。
谁敢正一议，洒兹谋犹邛。
公诚社稷臣，识见何瞳瞳。
端方屹以立，千峦一危峰。
幽林馥猗兰。雪霜茂长松。
侠以疏拙身，趋时良戆舂。
向者有所陈，狂言几枯终。
所犯斧铖诛，宽仁赖天衷。
未几遽昭雪，还归禄更丰。
毫嫠未裨报，已愧羔羊缝。
矧乃素鄙贱，无阶望门墉。
未委何所长，能如粲投邕。
星车未鞅脱，鹗荐俄天通。
朝廷嘉谠言，固已可公奏。
秩满裨再陈，推恩非独后。
盖以历任浅，欲进难为骤。
壁如升阶梯，等级言无缪。
且以罪累人，顿此无愆咎。
有禄幸及亲，非徒养体口。
端然坐屏序，无复事奔走。
虽日去亲膝，曾不远廛亩。
坦途五短驿，安问连旦书。
如此奉温清，不殊居左右。
平生最知幸，获附诸儒后。
学问虽不深，是非幸无瞀。
知心在所养，御欲如御寇。
耳目诸玩好，常如对尘垢。
惟有学问心，终年忧不售。
今兹足优游，永日诗书囿。
人固有通塞，誉亦随美丑。
惟有片纯诚，於身可长久。
平生所游历，昭如认星斗。
吉凶系行违，成毁由慵懋。
於心既不疑，不来为明剖。
十中一二悟，亦足长福佑。
况兹山水清，人物多奇秀。
加以托下风，长如饮醇酎。
人之於子弟，亲爱关慈友。
至於力维持，未必能再复。
乃知大贤心，生成即高厚。
知其远方归，偏亲已皓首。
不忍重违去，誓甘老藜糗。
又以家素贫，无田事耕耨。
四弟三云亡，若身无足肘。
聚指几四百，居前半孤幼。
委曲为之虑，过其自营构。
士之所大患，志与时不偶。
时与志两得，百中而一有。
盖以世惑深，真伪相纷纠。
簧丝在口舌，巧令工迎凑。
攘臂视听下，非明孰能穷。
门下无寸武，踪迹非素狃。
一旦扆论拔，如射之有彀。
惟以向所为，期以劝绅绶。
天下本无事，欲治多纷揉。
惟是举措颠，嘉苗不如莠。
履舄以尊戴，冠簪斯践蹂。
助天系宠绥，宜民惟有宥。
人如公用心，劝不由赏购。
有冽甘井泉，清深玉其甃。
未观纾长绠，大施如川溜。
区区一方部，不几幕其收。
于嗟郁舆望，无路达旒黊。
作诗道尊光，庶几传不朽。
杂曲歌辞。长相思二首
令狐楚（唐代）

君行登陇上，妾梦在闺中。玉箸千行落，银床一半空。

绮席春眠觉，纱窗晓望迷。朦胧残梦里，犹自在辽西。
老樵
吕南公（宋代）

何山老翁鬓垂雪？担负樵苏清晓发。
城门在望来路长，樵重身羸如疲鳖。
皮枯亦复汗淋沥，步强遥闻气呜咽。
同行壮俊常后追，体倦心烦未容歇。
街东少年殊傲岸，和袖高扉厉声唤。
低眉索价退听言，移刻才蒙酬与半。
纳樵收值不敢缓，病妇倚门待朝爨。
上齐山
曾会（宋代）

秋日悬光八使来，笙歌十里郡筵开。
六朝草色铺堤路，九日花香泛酒杯。
红袖歌长凝粉黛，紧微诗久蔽尘埃。
贤人此会知无尽，不畏年华似箭催。
丫头石
梅尧臣（宋代）

丫头石虽断，文字未全讹。
年筭赤乌近，书疑黄象多。
几时经霹雳，异代见干戈。
更与千秋看，松煤定费摩。
南昌道中
陈陶（唐代）

古道夤缘蔓黄葛，桓伊冢西春水阔。

村翁莫倚横浦罾，一半鱼虾属鹈獭。
恭睹上圣亲临江淮耀武伊洛谨成诗一章仰赞圣
曹勋（宋代）

晓传清警出龙楼，八骏腾骧下斗牛。
铁骑屯云朝障殿，羽林扈斗拱凝旒。
暂迂玉趾临三楚，便觉荣光焕九州。
恢复故疆知默定，已看森索坠旄头。
点绛唇 春阴
张友书（清代）

门径愔愔，苔痕浓淡篱根绕。过春社了，燕子归来早。

乡梦初回，一觉晨钟晓。帘栊悄。篆烟犹袅，此际愁多少。
宫词 其五十
周彦质（宋代）

君王锡庆自高天，禖燕宫庭每每传。老㜮宝箱珠遍蹙，别收诸阁洗儿钱。
题仙岩玉桂花
薛嵎（宋代）

生在龙居最上层，重重碎玉簇孤藤。
灵根旧说宜丹汞，仙种元无到马塍。
风过乍疑吹佩响，日笼还似点酥凝。
三年刻楮成何事，除却天工人不能。
老人亭
李洪（宋代）

梦中已识雪髯翁，线去丝来信不通。
觌面相呈了无得，岩前万窍自号风。
又将放榜
宋真宗（宋代）

四海为家宝绪隆，旁求文雅振儒风。
命乡随叶来多士，较艺抡儒有泽宫。
簪绂近臣当显任，丝纶深旨论丹衷。
旰宵汲汲予存念，夙夜孜孜尔徇公。
名实岂惟稀鉴内，贤能皆萃网罗中。
儜观翘楚登时用，布政分忧协庶功。
纳省卷赠为首刘象（第三举）
沈彬（唐代）

曾应大中天子举，四朝风月鬓萧疏。不随世祖重携剑，

却为文皇再读书。十载战尘销旧业，满城春雨坏贫居。

一枝何事于君借，仙桂年年幸有馀。
满江红 其二十五 次韵徐使君癸亥灯夕
刘克庄（宋代）

笳鼓春城，处处有、丰年语笑。浑忘却、金莲前导，青藜下照。

白雪忘来偏寡和，朱颜老去难重少。羡遨头、四十已专城，真英妙。

奎文宠，崇儒教。田毛喜，宽租诏。有舂陵之什，无潮州表。

怪雨盲风稀发作，华星秋月争光耀。看来年、此夜侍端门，开佳兆。
月上海棠·斜阳废苑朱门闭
陆游（宋代）

成都城南有蜀王旧苑，尤多梅，皆二百余年古木。

斜阳废苑朱门闭，吊兴亡、遗恨泪痕里。淡淡宫梅，也依然、点酥剪水。凝愁处，似忆宣华旧事。
行人别有凄凉意，折幽香、谁与寄千里。伫立江皋，杳难逢、陇头归骑。音尘远，楚天危楼独倚。
公美约同游龙安地僧留小饮归途一绝
陈文蔚（宋代）

几年无便到招提，沙路徐行趁碧溪。
花竹禅房成小款，笑谈不觉到斜西。
暮抵懒翁斋醉吟
白玉蟾（宋代）

旋开白酒买莲房，满泻桐膏炤玉缸。
月女冷窥青斗帐，风神轻玉碧纱窗。
公疑我是今皇甫，我恐公为昔老庞。
醉后唾珠粘纸面，笑将笔力与人扛。
句
赵汝驭（宋代）

唐僧逢汉宝，山洞得天名。
邸食责庖者
华岳（宋代）

陋邸已无味，庖人更不材。
盦炊全做粥，烧鲞半成灰。
添醋酸绵齿，研椒辣木腮。
何时耸堂脔，香雾霭樽罍。
璿庆生辰
吴与弼（明代）

三乐堂中朋盍簪，玉壶清话共春襟。新功更有新诗勖，克己良规各洗心。
南郊大礼庆成诗五首
苏颂（宋代）

惟皇继天，宅位三祀。灵德及远，嘉生茂遂。仲冬月良，一阳气至。

上将告成，礼严肆类。自庙徂郊，万灵拱卫。天收宿雰，日丽佳气。

月逾既望，再登午陛。对越苍祗，配以太帝。奠玉酌匏，升烟燎币。

志尽虔恭，备成熙事。玉舆旋衡，欢声沸渭。皇专乃诚，下蒙厥惠。